Τσερίτσανα Ιωαννίνων

Τα Τσερίτσανα είναι ορεινό χωριό του νομού Ιωαννίνων στην Ήπειρο σε υψόμετρο 780 μέτρων, το οποίο βρίσκεται νοτιοδυτικά της πόλης των Ιωαννίνων σε απόσταση 40 χλμ. και απέχει 12 χλμ. νοτιοανατολικά από τον κόμβο Τύριας της Εγνατίας Οδού. Με αυτό το όνομα ήταν από το 1919 έδρα της ομώνυμης κοινότητας. Βάσει του σχεδίου Καλλικράτης ανήκει στη δημοτική ενότητα Σελλών του Δήμου Δωδώνης και σύμφωνα με την απογραφή 2011 έχει πληθυσμό 75 κατοίκους.Το 1954 η κοινότητα μετονομάστηκε σε Πλατάνια, στα πλαίσια εξελληνισμού των τοπωνυμίων της επικράτειας, καθώς εσφαλμένα είχε θεωρηθεί ότι είχε σλαβική ρίζα. Η αλλαγή αυτή ουδέποτε έγινε αποδεκτή από τον ντόπιο πληθυσμό και δεν τέθηκε ποτέ σε καθημερινή χρήση μεταξύ των κατοίκων, οι οποίοι επέμεναν στις ιστορικές καταβολές του ονόματος "Τσερίτσανα" και επανειλημμένα υπέβαλαν αιτήματα για την επαναφορά του τοπωνυμίου. Η προσπάθειά τους ευοδώθηκε τελικά στις 25 Ιανουαρίου 2019, όταν με ομόφωνη απόφαση του Συμβουλίου Τοπωνυμιών του Υπουργείου Εσωτερικών εγκρίθηκε η επαναφορά του ονόματος. Η τυπική διαδικασία επαναφοράς του ονόματος Τσερίτσανα ολοκληρώθηκε με την έκδοση του ΦΕΚ 53/Α'/11.03.2020.

Γνωστό τέκνο των Τσεριτσάνων αποτελεί ο Κώστας Κόκκας (1924 - 4 Ιουνίου 2016), γνωστός ποδοσφαιριστής (μεταξύ άλλων του Αβέρωφ Ιωαννίνων και της ΑΕΚ και μετέπειτα προπονητής και διαιτητής ποδοσφαίρου, με συνολικά αξιόλογη προσφορά στον ερασιτεχνικό αθλητισμό των Ιωαννίνων.

Παραπομπές 

Χωριά του νομού Ιωαννίνων
Δήμος Δωδώνης